Nöfn tveggja manna sem hlutu þyngstu kynferðisbrotadóma Íslandssögunnar eru horfin úr dómunum á vef Hæstaréttar. Þeir eru á meðal tuttugu og tveggja sem hafa nýtt sér nýlegar reglur um nafnhreinsanir. Þriðjungur er kynferðisbrotamenn.
Nýjar reglur um birtingu dóma og úrskurða á vef dómstóla tóku gildi í október fyrir tveimur árum og leystu aðrar sambærilegar af hólmi. Tilefnið var breytt Evrópulöggjöf um persónuvernd. Í hinum nýju birtingarreglum var það nýmæli að upplýsingar um einka-, fjárhags-, eða viðskiptahagsmuni yrðu framvegis ekki birtar og ekki viðkvæmar heilsufarsupplýsingar nema þær skiptu máli fyrir niðurstöðuna, en að þá skyldi gæta að nafnleynd. Einnig var kveðið á um að þegar ár sé liðið frá birtingu dóms skuli orðið við beiðni um nafnleynd.
22 Hæstaréttardómar hafa síðan verið nafnhreinsaðir í samræmi við þessar reglur. Dómarnir féllu frá 1999 til 2017, tveir þeirra voru í einkamálum en tuttugu í sakamálum og af þeim voru sjö dómanna fyrir kynferðisbrot. Alvarlegustu málin eru jafnframt tvö af ljótustu málum íslenskrar réttarsögu.
Í því fyrra var Stefán Reynir Heimisson dæmdur í tíu ára fangelsi fyrir að nema telpu á brott úr Vesturbæ Reykjavíkur, aka með hana upp í Heiðmörk og brjóta þar á henni kynferðislega.
Í því síðara var Jóhannes Óli Ragnarsson dæmdur, líka í tíu ára fangelsi, fyrir að brjóta gegn tveimur átta ára drengjum og þroskahamlaðri konu á Akureyri. Hvorki fyrr né síðar hafa verið kveðnir upp þyngri dómar fyrir kynferðisbrot á Íslandi.
Hinir fimm kynferðisbrotadómarnir sem hafa verið nafnhreinsaðir kváðu á um 18 mánaða til þriggja ára fangelsisrefsingar.
Aðrir dómar sem hafa verið hreinsaðir á þennan hátt eru meðal annarra átta og hálfs árs dómur frá 2017 fyrir stórfellt amfetamín- og kókaínsmygl og tveggja og hálfs árs dómur frá 2016 yfir bíræfnum fjársvikara sem féfletti fimmtán manns.